Выхад армян з Нагорнага Карабаха

Выхад армян з Нагорнага Карабаха ў Арменію пачаўся 24 верасня 2023 года. Ён закрануў частку рэгіёну, кантраляваную непрызнанай Нагорна-Карабахскай Рэспублікай (НКР), але разгляданую міжнароднай супольнасцю як частка тэрыторыі Азербайджана. Па даных армянскага боку, станам на 1 кастрычніка колькасць бежанцаў з НКР у Арменію склала 100 тысяч чалавек, а ў рэгіёне па даных НКР засталося не больш за некалькі сотняў чалавек, пры тым што па даных той жа НКР насельніцтва рэгіёну перад пачаткам выхаду складала 120 тысяч чалавек.

Выхаду армян папярэднічалі шматмесячная блакада Нагорнага Карабаха з боку Азербайджана, якая выклікала ў рэгіёне востры гуманітарны крызіс, і баявыя дзеянні, пачатыя Азербайджанам 19 верасня 2023 года. 20 верасня ўлады НКР пагадзіліся на раззбраенне Арміі абароны НКР і на пачатак перамоваў. 24 верасня першыя ўцекачы з рэгіёну пачалі накіроўвацца ў Арменію. 28 верасня 2023 года прэзідэнт НКР Самвел Шахраманян падпісаў указ аб спыненні існавання НКР з 1 студзеня 2024 года.

Армяне пакідалі Нагорны Карабах, паколькі асцерагаліся этнічных чыстак з боку Азербайджана. У адрозненне ад перыяду блакады, азербайджанскія ўлады адносна свабодна выпускалі армян з рэгіёну; пры гэтым назіраліся адзінкавыя затрыманні кіраўніцтва НКР. Хоць азербайджанскія ўлады заяўлялі аб планах мірнай рэінтэграцыі армян Нагорнага Карабаха ў Азербайджан, іх заявы не былі прынятыя сур’ёзна з-за аўтарытарнага характару Азербайджана і гісторыі рэпрэсій у дачыненні да армянскага насельніцтва. Каля 100 этнічных армян адмовіліся з’язджаць і пагадзіліся атрымаць азербайджанскае грамадзянства.

Шэрагам міжнародных экспертаў масавы выхад армян з Карабаха быў апісаны як ваеннае злачынства або злачынства супраць чалавецтва. У выніку падзей была фактычна знішчана адна з найстарэйшых хрысціянскіх супольнасцяў свету.

 Крыніцы 

 Спасылкі 



Катэгорыя:Бежанцы
Катэгорыя:Карабахскі канфлікт
Катэгорыя:Катастрофы 2023 года
Катэгорыя:Гуманітарныя катастрофы